
Szent Ménász, Viktor és Vince vértanúk, valamint
Szentéletű Sztudita Tivadar hitvalló atya emléke.
A kedd esti alkonyati zsolozsmán
„Uram, tehozzád...” után
8. hang. Minta: Ó megdöbbentő csoda…
A nem szenvedékeny Úr szenvedését utánoztad, * s önmagadat leöletésre bárányként önként átadtad, * hírneves Ménász bajnok, * az uralkodók hatalmától nem féltél, * tested bántalmazását nem tartottad elviselhetetlennek. * Ó, milyen erős volt állhatatosságod a küzdelemben! *’ S vele földre terítetted, ó vértanú, a kérkedőt!
Korbácsolással hasítgatták hátadat, * s miként egykor az Uralkodót, fára feszítettek, * oldaladat mindenütt vashoroggal tépdesték, * de Krisztus nevét meg nem tagadtad, * lelked szemét mindig feléje fordítottad, * minden erőddel reá figyeltél, * a testi büntetéseket elbírtad, *’ boldog Szent Ménász!
Minden dicséretre méltó Ménász vértanú! * A világ homályát, * mulandó hadakozását, * a bálványimádás sötétségét és az istentelenek gyűlését * Krisztus szeretetéért elhagytad, * s az ő választottainak seregébe soroztattad be magadat. * Azért teljesen legyőzhetetlen voltál, ó vértanú, *’ mivel érte harcoltál.
Nevedhez híven Isten ajándéka vagy, Tivadar atya, * mert fölfoghatatlan ajándékokat nyertél az égből, * s buzgón tovább is adtad azokat az arra vágyódóknak. * Megsokasítottad, ó boldog, a talentumot, * s áldó igéket hallottál. * Behívtak téged a lakodalmas házba. * Most is odabent tartózkodsz, *’ és tündökölsz a mindenség Urának trónusa előtt.
Az atyáknak atyja, Tivadar! * Te a szerzetesek sokaságát Krisztushoz vezetted, * Krisztust követve üdvösségük eszközlőjévé lettél, * tanításaiddal tündököltél, * a lelkek vezetésével ékeskedtél, * prófétákhoz hasonlóan az Úr ajkaként szóltál, teljesen bölcs. * Most, midőn eléje állsz, *’ emlékezzél meg rólunk!
A Szentlélek bőséges kegyelme valóban * nyilvánvalóan eláradt ajkadon, * és a tanítás forrását fakasztotta, * szent titkokba beavatott Tivadar! * A buzgóság élharcosává * és az igazság heves szószólójává, * az igaz hit oszlopává és erősségévé * s a szerzetesi élet legpontosabb szabályává *’ tett téged, teljesen bölcs Tivadar!
Dicsőség… 6. hang
Újra földerült a világ világítóinak évfordulós ünnepe, * Ménászé, Viktoré és Vincéé, * és megvilágosítja a hívek lelkét, * az ő Krisztusért kereszten elszenvedett kínjaikkal. * Azért magasztaljuk szent himnuszokkal Krisztust, a mi Istenünket, *’ ki dicsőséggel és tisztelettel megkoszorúzta őket.
Most és… 
A törvényt lábbal taposó népet, * mely téged igazságtalanul keresztre szögezett, * látta a tisztaságos Szűz, a te anyád, * s bensőjét, miként Simeon megmondta, *’ tőr járta át, Üdvözítőnk!
Előverses sztihirák
4. hang. Minta: Mint a vértanúk…
Szigonyokkal szurkáltak, * korbáccsal vertek, * testedet tűzzel sütögették, * de Krisztus üdvösséges nevét meg nem tagadtad, * a beszéd meg nem ingatott, * a bálványoknak nem áldoztál, * ellenben magadat önként feláldoztad, * s tiszta, tökéletes áldozattá lettél az Uralkodónak, *’ Ménász vértanú!
Elővers: Csodálatos az Isten, Izrael Istene, az ő szenteiben.
A bíró kegyetlensége folytán * szemeidet kidöfték, * fára kifeszítettek, * fáklyákkal mindenütt megégettek, * inaidat elmetélték, * karddal fejedet vették, * s mindezt örömmel elfogadtad, * dicsőséges Viktor, az Üdvözítő bajnoka, * ki legyőzted a démonok csatarendjeit *’ a Szentlélek segítségével.
Elővers: A szentekhez, kik az ő földjén vannak, irányította csodálatosan minden vágyamat.
Az Úr megkoszorúzott téged * kegyelmének koszorújával, * sok harcot megvívott, koszorú nevét viselő Sztefanisz, * mert nemes lélekkel önként átadtad magad a megkínzatásra, * két kerékhez kötöttek és széttéptek, * s mint egy madár, Istenhez röpültél, *’ a testet a vadászok kezében hagyva, magasztalásra méltó!
Dicsőség… 6. hang
Szentéletű atya! * Az egész földre elhatott a te tanításod, * miértis fáradozásodnak a mennyekben találtad meg megérdemelt jutalmát. * Az ördögök seregeit elűzted * és az angyali rendek közelébe jutottál, * kiknek életét feddhetetlenül követted. * S mert bátran az Úr elé járulhatsz, *’ esedezzél hozzá szüntelenül a mi lelkünkért!
Most és… 
Fölfeszítve látván téged, Krisztus, * a te szülőanyád, felsóhajtott: * Ó fiam, minő rettenetes titok ez, * hogyan halhatsz meg a kereszten, *’ testileg fölfeszítve, Életadó?
.Tropár(ok)
4. hang
A te szent vértanúid, Uram, * az ő szenvedéseikért hervadhatatlan koszorúkat nyertek tőled, Istenünk, * mert a te erődet bírván, * kínzóikat megszégyenítették * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség... 8. hang
Az igaz hitnek oktatója, * a vallásosság és tisztaság tanítómestere, * a mindenség világítója, a főpásztorok isteni ihletettségű dicsérete, * ki tanításoddal, mint a Szentlélek élő szócsöve, * mindeneket megvilágosítottál, * bölcs Tivadar, imádd Krisztus Istent, *’ hogy üdvözítse a mi lelkünket!
Most és…
A Bárányt és Pásztort s a világ Megváltóját, * Szent Szülője a Kereszten látván, * könnyezve sóhajtott fel: * „A világ örvend, mert megnyerte szabadulását, * bensőm azonban följajdul, midőn a keresztfán függsz, * amit mindnyájunkért vállaltál, *’ én Fiam, én Istenem!”
